ตำรวจ PCT เตือนคนร้ายอาจแฮกไลน์จากการเชื่อมต่อเฟบุ๊ก หากไม่ได้ใช้งานฟีเจอร์นี้ แนะยกเลิกการเชื่อมต่อ
พลตำรวจเอก ดำรงศักดิ์ กิตติประภัสร์ รองผู้บัญชาการตำรวจแห่งชาติ ในฐานะผู้อำนวยการศูนย์ปราบปรามอาชญากรรมทางเทคโนโลยีสารสนเทศ สำนักงานตำรวจแห่งชาติ  หรือศูนย์ PCT เปิดเผยว่า ได้รับรายงานจากฝ่ายรับแจ้งความออนไลน์ ว่า มีผู้เสียหาย ถูกคนร้ายแฮกเฟซบุ๊ก แล้วใช้บัญชีแอปพลิเคชันไลน์ไปหลอกยืมเงินเพื่อน สร้างความเสียหายจำนวนมาก จึงแนะนำแนวทางป้องกัน โดยเจ้าของบัญชี ควรทำการยืนยันตัวตนแบบ 2 ชั้น เพื่อเข้าสู่บัญชีเฟซบุ๊ก หรือกลับไปดูการตั้งค่าที่ไลน์ว่ามีการเชื่อมต่อกับบัญชีเฟซบุ๊กไว้หรือไม่ หากเจ้าของบัญชีไม่ได้ใช้ฟีเจอร์นี้ในการเข้าระบบเลย แนะนำให้ยกเลิกการเชื่อมต่อ โดยใช้วิธีการเข้าระบบด้วยอีเมล หรือเบอร์โทรศัพท์แทน นอกจากนี้ ในไลน์ จะมีฟังก์ชั่นอนุญาตให้เข้าสู่ระบบจากเครื่องอื่นได้ แต่ถ้าไม่มีความจำเป็น ต้องเข้าระบบผ่านเครื่องคอมพิวเตอร์ ควรปิดไว้ ต่อมาหากพบว่าไลน์ในมือถือหลุดออกจากระบบ ให้สันนิษฐานไว้ว่าโดนแฮกไลน์แล้ว และหากมีเพื่อนในไลน์ส่งข้อความขอยืมเงิน ควรโทรศัพท์กลับไปตรวจสอบและยืนยันอีกครั้งจากสถิติคดีออนไลน์ที่เกิดขึ้น ตั้งแต่เปิดศูนย์รับแจ้งความออนไลน์ เมื่อวันที่ 1 มีนาคม - 27 พฤษภาคมที่ผ่านมา พบว่า มีผู้เสียหายแจ้งความแล้ว 29,345 ราย เช่น  การซื้อสินค้าแต่ไม่ได้รับสินค้ากว่า 10,000 คดี  หลอกให้ทำงานออนไลน์กว่า 3,500 คดี  หลอกให้กู้เงินแต่ไม่ได้เงินกว่า 2,900 คดี  แก๊งคอลเซ็นเตอร์ข่มขู่ให้เกิดความหวาดกลัวกว่า 2,200 คดี ซึ่งหากประชาชนถูกมิจฉาชีพหลอกลวงลักษณะดังกล่าว สามารถแจ้งเบาะแส ได้ที่สายด่วน สอท. 1441 หรือ ศูนย์ PCT 081-866-3000 และผู้เสียหายสามารถแจ้งความผ่านระบบออนไลน์ได้ที่www.thaipoliceonline.com